কবীর চৌধুরী: হ্যাঁ। এটাতো একটা ট্রাজিক ঘটনা, মুনীরকে হারানো। মুনীরকে নিয়ে যাওয়ার জন্য লোক এসেছে পশ্চিম বাংলা থেকে। বাংলাদেশের কিছু অনুরাগীজন যারা তার সম্পর্কে চিন্তিত ছিল। ওরা তাকে নিয়ে যেতে চেয়েছেন বার বার। ওর ছেলে ভাষণ চলে গিয়েছিল, মুক্তিযুদ্ধে যোগ দিয়েছিল। কিন্তু ও গেল না। ঠিক কেন বলতে পারবো না। কয়েকটি কারণ অবশ্য বোঝা যায়। সে মাকে ছেড়ে যেতে চায়নি নিজের নিরাপত্তার জন্য। আর তখন পর্যন্তু তো বুদ্ধিজীবী নিধন শুরুও হয়নি কাজেই ঐ রকম যে একটা বাস্তব আশঙ্কা সেটাও সে বুঝতে পারে নি। এসব কারণে ও যায়নি। আর তার ক্ষতি অপুরনীয়। তুমি ওর কথা জিজ্ঞেস করলে, আমার স্মৃতি সম্পর্কে। ছোট বেলার অনেক স্মৃতি আছে আমার। আমরা পিঠাপিঠি ভাই ছিলাম। কতো গল্প হতো। ওর তো নাটকের দিকে ঝোঁক ছিল। নতুন নাটক লেখার পরে আমাদের বাড়ীতে চলে আসত। সকলে গোল হয়ে বসতাম। তারপরে নাটক পড়ে শোনাত। আর ও যখন বিদেশে ছিল তার কিছু খুব সুন্দর স্মৃতি আছে। যখন ভাষাতত্ত্ব নিয়ে হার্ভার্ডে পড়াশুনা করছে, সেই সময় আমি এবং আমার স্ত্রী ফুলব্রাইট বৃত্তি নিয়ে অন্য একটা প্রোগ্রামে আমেরিকায় গিয়েছিলাম। তখন বোস্টনে ওর বাড়িতে আমরা গিয়েছি। অনেক কথা হয়েছে, গল্প হয়েছে। বোস্টনের চার্লস নদীর পাশ দিয়ে আমরা হেঁটে যেতে যেতে নানা কথা বলেছি। সেই সময় মুনীর ইউজিন ওনীলের ‘লঙ্গ নাইটস জার্নি ইন্টু নাইট’ নাটকটি আমাকে উপহার দিয়েছিল। দিয়ে বলেছিল, একটা অসাধারণ নাটক। কোন একসময় আপনি যদি অনুবাদ করেন তাহলে খুব ভাল হবে। আমি সেটা অনুবাদ করেছি। প্রায় দশ বছর পরে।